
PROLOG

Vi skriver 1935. Hatet og ufredens pulsslag slår i takt. Krigsspøkelset tasser omkring.

Avrustningskonferanser florerer. Rustningene øker. Det skrives, det tales. […]

Det eneste vi vet er at krefter, som ennu ingen makt har funnet midler til å styre er i ferd med å ødelegge menneskeheten. […]

På en eneste natt kan en storm ødelegge alt det som vi trodde var absolutt sikkert. Vi ser med bekymring ikke bare på vår egen lille verden, men på hele den store verden som vi alle bebor i fellesskap og hvis velferd vi alle – jøder og ikke-jøder – er avhengig av.

Striden i dag gjelder ikke bare det jødiske folks skjebne, men i like høi grad menneskehetens.

David Abrahamsen, norsk-jødisk lege og psykiater.1


SKYGGEN OVER LANDET

Veien til massedrap på jøder i Europa og i Norge ble brolagt med hets og diskriminering mot jøder i mange land og endte til sist med en katastrofe i de landene Tyskland okkuperte. Det er denne veien og broleggerne i Norge denne boken handler om.

Vi kjenner fasiten for hva jødehatet førte til da nazismen fikk feste i Tyskland. Naturligvis var det også jødehets og hat før 1930 i Europa, ikke minst på 1920-tallet. Men på 1930-tallet ble dette forsterket. Da de tyske nazistene også tok makten i landet vårt for 80 år siden, sikret de seg handlingsrom for å iverksette massedrap på jøder i Norge. Mange nordmenn hjalp nazistene med å gjennomføre dette. Hvordan var det mulig? På 1930-tallet var den antijødiske påvirkningen sterk i Norge, og mye ved denne perioden er fortsatt kanskje ikke helt forstått og heller ikke avsluttet.1

1930-tallet var en periode med store politiske endringer som satte tydelige spor i norsk historie. Dette tiåret hadde kimen til det absolutt verste i seg. Det gikk ikke mange år før lettelsen over at det var fred etter 1. verdenskrig, gikk over i pessimisme, og i 1930-årene «siger en avmektig anelse inn over samtiden […] Man er på vei mot noe, en enda større katastrofe».2

Langt på vei lever vi fortsatt i etterdønningene av de politiske endringene og de ideologiske konfliktene som foregikk den gang, og som ble videreført fra 1940 til et folkemord. I dette motsetningenes tiår fantes det sterke fordommer mot jøder i Norge og også fremmedhat mot andre nasjonale minoriteter. Den gang var en «underskog av negative forestillinger og stereotypier om jødene og det jødiske utbredt i det norske samfunnet», blant annet fra «den veletablerte borgerlige leiren».3,4 Dette var tanker og forestillinger som formørket norsk offentlighet i årene før Norge ble okkupert av et regime som hadde langt mer enn «bare» jødehat på sitt program. Det var nok de mer «hverdagslige» antijødiske utsagnene som må ha påvirket nordmenn mest, og ikke nazistenes overdrivelser og konspirasjoner. Fra 1933 var det riktignok jødene i Tyskland og ikke jødene i Norge som fikk mest negativ oppmerksomhet her hjemme. Men alt av offentlig jødehets og negative kommentarer om jøder i Tyskland rammet jødene i Norge både direkte og indirekte.

Med Mørke år. Norge og jødene på 1930-tallet ønsker jeg å beskrive hvordan jøder ble omtalt og diskutert i det offentlige rom i tiåret før 1940. Jeg har valgt ut en rekke temaer som jeg har gått inn i, men dette er ikke en komplett studie av alt det antijødiske i Norge i den aktuelle perioden. Utvalget som presenteres her, gir etter min mening likevel et tydelig bilde av situasjonen i disse viktige årene – hvor sterkt det antijødiske trykket var i store deler av det offentlige Norge.5 En rekke personer i Norge tok avstand fra antijødiske holdninger og hets mot jøder i vårt land og i andre land på 1930-tallet. Betydelige deler av fagbevegelsen, mange kulturarbeidere, journalister, liberale borgerlige og radikale intellektuelle og også politikere fra flere partier støttet jødene og var solidariske med dem. Men dette er ikke er en bok om de som sto opp for jødene, men de som så ned på dem enten det var i Tyskland eller i Norge.

Kort tid fra fred til krig

Det gikk bare fire måneder og én uke fra Norge hadde forlatt 1930-tallet til Tyskland okkuperte Norge. Hva slags meningsbærende klima som nazistene overtok og videreførte fra 1930-tallet, er derfor ikke bare interessant i seg selv, men er også politisk og historisk viktig med tanke på det som fulgte. Hvorfor mange nordmenn ble tyske samarbeidspartnere under krigsårene og så tilsynelatende lett fulgte opp de tyske ordrene, er et spørsmål religionshistoriker Terje Emberland har undret seg over.


Kan en av forklaringene være at det norske samfunnet allerede var så preget av latent antisemittisme at jødene etter snart hundre års nærvær, fortsatt ble betraktet som et fremmedelement? At de som gruppe fortsatt var ekskludert fra det nasjonale «vi», og derfor i stor grad ble overlatt til sin skjebne? 6



Til tross for at mange jøder fikk hjelp til å flykte til Sverige under krigen, var det tydelig at jødene i Norge som gruppe var satt utenfor det beskyttende fellesskapet som «ekte» nordmenn var en del av. I Store norske leksikons definisjon av Holocaust pekes det på at «veien fram til det som ble folkemordet på jødene var en gradvis prosess».7 Derfor er det viktig å rette oppmerksomheten mot utviklingen forut for katastrofen. Det var de tyske nazistene som startet det som endte med Holocaust, men også i Norge ble de antijødiske holdningene styrket etter at Adolf Hitler økte sitt press på jødene i Tyskland. Det førte til at det som ble kalt et «jødeproblem», også ble et mer aktuelt tema i Norge, men oppmerksomheten var i første omgang mest rettet mot jøder i Tyskland.

En rekke historikere og forskere har pekt på eller antydet sammenhengen mellom antijødiske holdninger på 1930-tallet og det som skjedde under den tyske okkupasjonen i Norge. En av dem er kriminolog Per Ole Johansen som har understreket at «Embetsverk og offentlighet gikk inn i krigen med en blandet ballast av antisemittisk grums». Johansen har også pekt på at statsansatte og politifolk hadde liten sans for jøder, og dette ble dokumentert da jødene skulle sendes ut av landet i 1942.


Ja, så omfattende og servilt var det norske bidrag at det var nærliggende å spørre om det hadde vært «noe ved» forholdet mellom Norge og jødene også før krigen, siden et slikt svik kunne finne sted.8



Jeg har grunnet på Terje Emberland og Per Ole Johansen sine spørsmål om 1930-tallet og har ventet på at noen fulgte opp deres utspill. Etter at jeg hadde utgitt Det norske jødehatet. Presse og propaganda under okkupasjonen i 2019, fikk jeg mange positive tilbakemeldinger.9 Det inspirerte meg og førte til at jeg ville se nærmere på nettopp de antijødiske holdningene i Norge i perioden 1930–40.

Norge ble satt på prøve

Da overgrepene overfor jøder i Tyskland økte fra 1933, ble det en lakmustest for Norge som samfunn. Jødehatet i nazistiske og ekstreme organisasjoner som Nasjonal Samling er velkjent. Mer vesentlig i denne sammenhengen er hvordan jøder ble ansett og beskrevet i årene fra 1930 til 1940 i den mer vanlige offentligheten, som i aviser, religiøse organisasjoner, kulturlivet i vid forstand, akademia, bondebevegelsen, statsapparatet, blant politikere og i andre åpne, offentlige og etablerte fora. Det er blitt utført en rekke viktige studier, skrevet gode masteroppgaver, artikler og bøker om jødenes situasjon i Norge før 1940, og mye av dette har jeg hatt glede av her.10 Jeg har også brukt min egen forskning til å forsøke å etablere et mer helhetlig bilde av 1930-tallets fremmedhat og jødemotstand.

Jødehat og antisemittisme styrket seg i løpet av 1930-tallets Europa. Italias fascistiske fører Benito Mussolini og ikke minst Adolf Hitler i Tyskland fikk følgere i mange land.11 Jødefiendtlige lover ble ikke bare innført i Tyskland, men i Litauen, Romania, Italia og i Ungarn. I Polen og i andre europeiske land ble jøder fysisk angrepet.12 Den svenske forfatteren Ola Larsmo har i sin studie av 1930-tallets svenske historie interessant nok konkludert med at det antijødiske fikk større legitimitet i det offentlige rom i Sverige i takt med hvordan terroren overfor jødene økte i Tyskland.13 Dette er også noe som kan gjelde Norge.

Antijødiske holdninger i aviser, i det religiøse Norge, i partier og andre deler av offentligheten ble utfordret og kanskje inspirert i møtet med det som skjedde med jødene i Tyskland etter 1933. Statlige institusjoner måtte forholde seg til restriksjoner og politiske vedtak som var basert på fremmedfrykt og antijødiske holdninger. Optimismen etter 1. verdenskrig var over, og det utviklet seg en ny pessimisme som førte til jakt på syndebukker.

En studie av hvordan dette jødehatet i det nazifiserte Tyskland ble omtalt og forstått, kan si mye om omfanget av de antijødiske holdningene i Norge. Ble de negative oppfatningene om jødene som allerede fantes i Norge, forsterket og tydeliggjort av det som skjedde i Tyskland?

Det er likevel riktig å understreke at situasjonen for jøder i andre deler av Europa var betydelig mer kritisk enn i Norge. Situasjonen kunne riktignok til tider være problematisk nok i vårt eget land selv om jødehetsen uttrykte seg mer i skrift enn i fysisk vold. Det antijødiske viste seg likevel kraftigst i Norge når jøder i andre land ble omtalt. Spesielt ille ble det da jøder søkte ly i Norge etter 1933. Mange politikere og samfunnstøtter sa nei til å ta imot flyktninger. Andre stilte opp. Nansenhjelpen og krefter på venstesiden var blant dem som tok affære og hjalp jøder til Norge.

Den hverdagslige hetsen betyr mest

Det er godt dokumentert at nazister i og utenfor Nasjonal Samling var sterkt antisemittiske.. Hetsen og motstanden mot jøder som ikke er nazistisk begrunnet, men som eksempelvis bygger på fremmedhat og nedarvede forestillinger om at jødene eksempelvis drepte Jesus, er etter min mening mer interessant, fordi den hadde et langt større nedslagsfelt, og slike antijødiske holdninger var ikke rasebiologisk slik nazismens antisemittisme var. I stedet for å studere det mer ekstreme og ytterliggående, men heller ta utgangspunkt i synspunkter og uttalelser på et «lavere» nivå på den antijødiske skalaen, får vi et annet bilde. I de mer folkelige antijødiske holdningene kan det finnes utsagn som har hatt langt større virkningskraft enn de groveste og mest «eksotiske» fantasiene om jøder fra nazistisk hold.14 Min interesse for dette gjelder derfor ikke obskure og ekstreme organisasjoner som hatet jøder, men som nok påvirket befolkningen i mindre grad. Per Ole Johansen har derfor understreket at de antijødiske holdningene var basert på et samfunnssyn og tenkemåte eller «kultur» som «ikke sto i gjeld til jødefiendtlige kampanjer i nazistisk regi».15 Nordmenn trengte rett og slett ikke nazistisk påvirkning for å mislike jøder.

Jødehets fikk ny kraft

Et eksempel på det jeg vil kalle en folkelig antijødisk kampanje handlet om slakt av dyr. En opphisset debatt om jødisk kultur og slaktemetoder bidro derfor til «den giftigste hatkampanjen mot jødene i det offentlige rom i mellomkrigstiden».16 Det startet med at dyrevernorganisasjoner protesterte mot den jødiske skikken der kjøtt skal være fritt for blod før det kan spises, slik det også heter i Bibelen.17 Slakteren må i henhold til denne troen foreta et dypt snitt i halsen på dyret for å tømme det for blod.18 Da Stortinget i juni 1929 skulle diskutere et lovforslag om å forby denne måten å slakte dyr på, ble både jøder og deres kultur karakterisert på en hatefull og nedverdigende måte, slik blant andre Bondepartiets Jens Hundseid formulerte seg.


Vi har ingen forpliktelse til å utlevere våre husdyr til jødenes grusomheter, vi har ikke invitert jødene hit til landet, og vi har ingen forpliktelse til å skaffe jødene dyr til deres religiøse orgier.19



Avisers giftige påvirkning

De avisene som var mest tyskvennlige, støttet ikke bare Tysklands nye utenrikspolitikk og opprustning, men hadde også langt på vei forståelse for de tyske myndighetenes tiltak overfor jødene. Aviser er derfor en viktig kilde til å forstå samfunnet ikke minst på 1930-tallet, fordi avisene den gang betydde langt mer som informasjonskanal enn de gjør i vår tid. Historiker Edvard Bull slo derfor fast i 1929 at «pressen i det moderne samfunn er det viktigste organ til å gi uttrykk for den offentlige mening».20 Det var stor oppmerksomhet om det som skjedde med jødene i Tyskland på 1930-tallet. Den økende volden mot jøder i Tyskland fra 1933 blottstilte antijødiske oppfatninger også i en rekke norske avisers nyhetsdekning og politiske kommentarer. Men fikk også motbør av eksempelvis den liberale avisen Dagbladet, den kristne avisen Dagen og Arbeiderbladet og de avisene som støttet Arbeiderpartiet. I 1936 hadde den tidligere utenriksmedarbeideren i Aftenposten Einar Woxen sett seg lei på hvordan de borgerlige avisene beskrev situasjonen i det nazistiske Tyskland.21 Juristen Woxen var på 1920-tallet utenrikspolitisk kommentator i Aftenposten og hadde en rekke klare antijødiske kommentarer etter at kommunistene hadde overtatt makten i Russland.22 Men han endret åpenbart oppfatning, og etter at han hadde fulgt med på disse avisenes dekning av sommer- og vinterolympiaden i Tyskland i 1936, gikk han hardt ut mot dem.23 I en kronikk han skrev i tidsskriftet Samtiden, kritiserte han sin gamle arbeidsplass og slo fast at det som foregikk i Aftenpostens spalter, var «folkeforgiftning». Han hevdet videre at:


Ved den måte, som særlig de tyske forhold behandles på i denne presse, har en stor del av vårt folk, og først og fremst den som skulde danne grunnlaget for en sund borgerlig utvikling fått et fullstendig falskt billede av nazismen.24



Han hevdet at høyrepressen «år etter år [har] spredd fortielse» om overgrepene som foregår i Tyskland samtidig som avisene hadde «beredt grunnen for den nazistiske propaganda i dens forskjellige former her hjemme».25 På det tidspunktet Woxen kom med sin ramsalte kritikk, hadde statsminister Johan Ludvig Mowinckel fra Venstre sterkt kritisert visse borgerlige aviser for deres forhold til nazismen.26 I et notat fra 1934 anklager Mowinckel blant andre Norges Handels og Sjøfartstidene (NHST), Drammens Tidende, Adresseavisen og Christiansands Tidende for at de «stiller seg meget velvillig og gir hyppig plass til artikler som forsvarer det nåværende tyske regime».27 Einar Woxen anklaget også «bondepartipressen og en del av forretningspressen» for at de bar «umiskjennelig spor av nazi-påvirkning».28 Dagbladets Ragnar Vold var en kraftig stemme mot nazismen på 1930-tallet, og historiker Hans Fr. Dahl har derfor påpekt at det var «lite aktuelt» for «de tyskvennlige i Nationens eller Aftenpostens leserkrets» å la seg «påvirke enn si omvende av en mann som Ragnar Vold som ble oppfattet som ytterliggående tyskfiendtlig nærmest hatefullt ensidig».29 Dessverre fikk ikke leserne av Aftenposten, Nationen eller andre aviser den motgiften Ragnar Vold kunne ha gitt dem. Det var ikke så mange som var så tydelig i sin motstand mot jødehets og nazisme som ham.

Aviser var opptatt av jøder

Aftenposten og andre aviser gikk langt i å forklare den tyske antijødiske politikken ved å legge ansvaret på jødene selv og ikke på nazistenes politikk.30 Det store spørsmålet er derfor: Hvorfor var interessen for jøder så stor? Og hvordan ble de beskrevet? Litteraturforsker Frode Helland har foretatt en studie av norske aviser i perioden 1918–40. Han fant at det er «et faktum at det sto en hel rekke artikler om jødene på trykk i norske aviser, og de ble omtalt og diskutert i en rekke bøker».31 Det var et overraskende funn til tross for at jøder var «en så forsvinnende liten del av befolkningen» før 1940. Ordene «jøde» og «jødisk» ble stadig oftere brukt fra 1928 til 1940, ifølge Helland.32 Det viktigste funnet var likevel at det var «nesten dobbelt så vanlig å ytre seg antisemittisk som det var å forsvare jødene» i denne perioden. Avisene publiserte dessuten tekster om jøder «flere ganger daglig og ca. en fjerdedel av det som sto på trykk, var klart negativt», ifølge Frode Helland.33

Virket tysk jødehets i Norge?

Det antijødiske trykket i store deler av det offentlige rom på 1930-tallet som denne boken handler om, må ha bidratt til å forsterke oppfatningen om at jødene i Norge var fremmede og at de ikke hørte hjemme her. De tyske nazistenes retorikk og politikk på 1930-tallet ser ut til å ha vært en antijødisk katalysator med virkningskraft også i Norge. Adolf Hitlers maktovertagelse i 1933 ble ikke bare et avgjørende antijødisk vendepunkt i Tyskland, men smittet også Norge. Jøders antatte makt ble nå for alvor et tema i norsk borgerlig offentlighet. Angrepene på jødene i Tyskland før 1940 påvirket paradoksalt nok antijødiske forestillinger i Norge, fordi jøder ble et tema i takt med hvordan de tyske nazistene skjerpet sin antijødiske politikk. Også i Norge valgte mange å tro på den nazistiske forklaringen om at jøder var et alvorlig problem som hemmet Tysklands utvikling. At jødene var problemet, var eller kunne bli det også i Norge, var en oppfatning som bidro til at en rekke norske politikere, prester og religiøse ledere, journalister, byråkrater og andre, som ikke var nazister, også omtalte jøder på en svært negativ og nedrig måte. Dette befestet seg i viktige deler av offentligheten i Norge i løpet av 1930-tallet.

Grenseløse påstander om jøder

Hetsen mot «de fremmede», og ikke minst jøder, har en lang historie i Norge. Disse holdningene har sine røtter i den antijødiske kristelige tradisjon i Europa, som blant annet «konstruerte bilder av jøden som svindler, utbytter og svikefull».34 Slike stereotypier, og i dette tilfellet om jøder, er «først og fremst produkter av betrakterens forestillingsverden». Slike oppfatninger om «den andre» som «eksotisk og fremmedartet» trengte ikke å «ha basis i virkeligheten», men de som hadde slike forestillinger, skapte sitt eget bilde av jødene.35 De har derfor blitt karakterisert som «kristusmordere, brønnforgiftere, ritualmordere og nattverdsskjendere», og slike benevnelser har ifølge germanisten Ragnhild Henden gjennom mange århundrer blitt spredd i Norge.36 Det er et faktum at «antisemittiske klisjeer og stereotypier altfor ofte ble stående uimotsagt».37 Synet på jøder i mellomkrigstiden var en blanding «av stereotypier, klisjeer og fordommer», ifølge historiker Einhart Lorenz. Jøder kunne bli oppfattet som både kommunister og kapitalister, som både «moderne» og samtidig barbariske og gammeldagse. De kunne også bli «definert som uønskede gjester, spioner, som uærlige konkurrenter, de var deler av en internasjonal sammensvergelse, de eide Norge og de ødela norske verdier».38 Det var glidende overganger fra det moderate til det ekstreme med «overdrivelser, dramatiseringer og en forsterket bruk av katastrofemetaforer».39 Rammene for hva man kunne si om jøder og minoriteter uten å bli stigmatisert eller refset, ble utvidet i denne perioden. Det gjaldt både fra Stortingets talerstol og i den offentlige samtalen.40

I Norge, men også internasjonalt, ble jøder av mange oppfattet som kosmopolitiske og fremmede, noe som er en «metafor for uønskede samfunnstendenser».41 En rekke kirkelige og religiøse organisasjoner var svært negative og hatske overfor jøder fordi de ikke ville omvende seg til kristendommen. Ledende politikere og byråkrater som voktet Norges grenser, var imot å hjelpe jøder på flukt, nettopp fordi de var jøder. Det fantes naturligvis motkrefter som ville beskytte jøder og kjempe mot de antijødiske kreftene. Et stort antall nordmenn og byråkrater må ha fått den oppfatningen at det må være noe galt med jødene ettersom Tyskland var så opptatt av å «kvitte» seg med dem. Mange nordmenn må ha tatt med seg frykt og hat overfor jøder inn i okkupasjonen i 1940.

Tyskland var europas redning!

Ikke rent få på den politiske høyresiden i Norge tenkte kynisk og strategisk om utviklingen i Europa. De forestilte seg at Tysklands kraft kunne redde Europa og Norge fra den trusselen Sovjetunionen representerte. Det var også grunnen til at de støttet Tysklands militære opprustning og anneksjonen av Østerrike og Tsjekkoslovakia. Tyskland måtte gjenreises som en stormakt og derfor måtte jødene «temmes» og miste sin innflytelse. At jødenes makt hemmet Adolf Hitlers ønske om å styrke Tyskland var en oppfatning mange åpenbart delte i Norge. Argumentet lød: Nazistenes politikk overfor jødene er beklagelig, men freden i Europa var viktigere – selv på Adolf Hitlers premisser. Slike oppfatninger må ha bidratt til en neglisjering av det brutale som skjedde med jødene, ikke bare i Tyskland, men også i Østerrike og Tsjekkoslovakia.

Jødehets erobret Tyskland

Den amerikanske historikeren Christopher R. Browning har pekt på noe vesentlig om utviklingen i Tyskland på 1930-tallet – nemlig at brorparten av befolkningen i Tyskland uttrykte «hverken noe ønske om eller behov for antisemittiske tiltak». Det avgjørende «var imidlertid at det hadde dannet seg et skille mellom den jødiske minoriteten og befolkningen for øvrig».42 Og det er nettopp dette skillet som kan bli resultatet når det er et sterkt antijødisk «trykk» i samfunnet, og hvor forsvaret for minoriteter og «annerledelseshet» har blitt kraftig svekket.43 Ifølge Browning førte dette etter en tid til en utvikling i Tyskland der «folk flest» forholdt seg «passivt og likegyldige til jødenes skjebne». Situasjonen i Norge og Tyskland skal og kan ikke sammenlignes, men Browning og andre historikere med ham kan forstås slik at antijødisk propaganda kan på et visst punkt og under gitte forutsetninger bli så dominerende at befolkningen ikke lenger gjør motstand. Her var det nok ulike stadier av det antijødiske før det nådde et punkt da det var få muligheter til å bekjempe antisemittismen på grunn av diktaturets maktapparat. Dette var en gjennomtenkt og planlagt utvikling der de tyske nazistenes bygget opp en antisemittisk konsensus i det tyske folk fra 1933 ved hjelp en aggressiv, antijødisk propaganda og kontroll over mediene.44

Briten og historikeren Eric Hobsbawm har også pekt på betydningen av holdningsdannelsen på 1930-tallet og utviklingen av jødehets og jødehat i perioden før Tyskland satte i gang sin storoffensiv mot jøder. Det var en «bitterhet mot et samfunn som kvernet» folk «mellom storkapitalens sterke krefter» og «den voksende arbeiderklassens harde virkelighet». Disse følelsene fant han ifølge ham selv «sitt karakteristiske uttrykk i antisemittisme ».45 Fordi «jødene fantes nesten over alt kunne de også lett symbolisere alt som var mest avskyelig i en urettferdig verden», ifølge Hobsbawm.

Minoriteter var en trussel

Mellomkrigstiden var en periode der nasjonalismen vokste, samtidig som det «var en nokså innovervendt, lukket periode i det norske samfunn». Dette bidro også til en «alarmistisk bekymring over innvandringen» og ikke minst det som ble oppfattet som «skadelig innvandring».46 Det var en fase der en «konservativ, til dels reaksjonær orientering fikk en sentral, tidvis dominerende plass» i vår nasjonale forståelse av oss selv.47 Vi kom med dette på linje «med dominerende samtidige strømninger i europeisk nasjonalisme».48 Tyngdepunktet i den norske nasjonalismen ble flyttet i konservativ og reaksjonær retning. «Jøden» ble derfor en del av kampen om en norsk, nasjonal identitet; en bærer av den egenskapen som det «norske» ble stilt i kontrast til.49 En mulig forklaring på denne nasjonalistiske og politiske utviklingen er at den norske nasjonsbyggingen langt fra var fullført og derfor «ufullstendig».50 Norge hadde tross alt ikke vært en selvstendig stat i mer enn 25 år i 1930.

Et helnorsk norge

Det var særlig to minoritetsgrupper Norge absolutt ikke ønsket å ha i landet på 1930-tallet; det var rom/sigøynere og jøder. I 1927 ble det i lovs form slått fast at sigøynere ikke fikk krysse grensen til Norge. Norge hadde jo hatt en lov som nektet jøder adgang, men den ble opphevet i 1851. Riktignok var det dem som ville at jødeparagrafen skulle innføres i Grunnloven igjen, og én av dem var høyesterettsadvokat Johan Bernhard Hjort som våren 1935 foreslo dette, men det ble det ikke noe av.51 Nasjonale minoriteter i Norge ble også diskriminert. Tvangssterilisering ble vedtatt for å hindre at tatere/romanifolk skulle formere seg.52 Fornorskningsprosessen overfor kvener og samer særlig i Finnmark var brutal, samtidig som norske myndigheter fryktet de nasjonalistiske og storfinske ideene som florerte ikke langt unna i Finland. Professor i samisk historie Henry Minde har påpekt den dramatiske konsekvensen av undertrykkelsen av de norske minoritetene – og samene – med svært sterke karakteristikker:


Det var ikke oppkomsten og eksistensen av assimilasjonpolitikk som adskilte Norge fra andre stater, men den målbevisste, kontinuerlige og langvarige utførelsen av den. Det er det som gjør den historiske arven av fornorskningspolitikken moralsk besværlig og politisk betent den dag i dag.53



Kravet om at innbyggerne helt nord i Norge måtte være «helnorske», må sees i «sammenheng med den sterke nasjonalismen som kom til uttrykk i nesten alle politiske kretser i Norge i mellomkrigstida».54 Denne redselen for at befolkningen i Finnmark ikke skulle være norsk nok, gikk så langt at det ble delt ut ukeblader og bøker til befolkningen og deretter 50 radioer. Radioene skulle bringe norske programmer og nyheter fra NRK til både kvener og samer for å «styrke nasjonalfølelsen og dermed grensevernet i nord». Håpet var at dette skulle vekke «glede og begeistring og er et virksomt middel i fornorskningsarbeidet».55 Hvor mye fornorskning radioene bidro med, er riktignok høyst usikkert. Radioene ble ikke brukt til å høre på NRK og norske sendinger som var intensjonen, men til å høre på finsk radio.56

Jøder var et «jødeproblem»

Situasjonen for jødene var likevel mer utsatt og mer prekær enn for andre minoritetsgrupper fordi jøder ble koblet til noe større og kanskje mer truende – nemlig den internasjonale jøde. Jøder ble tillagt «uforanderlige egenskaper» som riktignok hadde «svært lite å gjøre med jødenes virkelige eksistens», fordi det ble utviklet stereotype forestillinger om jødene som et kollektiv. Dette skulle være med på å forklare de fenomener mange mislikte.57 Det som ble kalt et «jødeproblem» i entall og flertall, ble flittig brukt på 1930-tallet. Dette var kun en påstand, og det ble heller ikke forklart hva problemet var, selv om det ble et skjellsord i ulike varianter. Det ble også omtalt som «jødespørsmålet», i en tilsynelatende mildere versjon. Uttrykket «jødeproblemet» ble brukt i aviser og i offentlige sammenhenger uten at det ble presisert hva dette problemet skulle være.58 Det ble tatt for gitt at «jødeproblemet» betydde at jødene var problemet.59 Men «jødeproblemet» var heller ikke i Norge et problem som jødene skapte, men noe som ble konstruert av majoritetssamfunnet, utfra dets aktuelle behov og problemer.60 I sitt korte forord i boken Jøde utgitt i 1933 skrev forfatteren og journalisten Theo Findahl: «Denne bok er skrevet av personlige erfaringer fra omgang med jøder i flere land, samtaler om jødeproblemet med flere kjennere, lesning av de betydeligste bøker om jødeproblemene.»61 Findahls repeterende karakteristikker om at jøder enten er et problem ved sin tilstedeværelse, eller at de skaper problemer, fremstår som selvforklarende ikke bare for ham, men for svært mange i samtiden. Theo Findahl bodde i Berlin og var Aftenpostens korrespondent i Tyskland fra 1939 og til slutten av krigen.

Den hverdagslige hetsen

Staten og embedsmennene var svært motvillige til å slippe jødiske flyktninger inn i Norge på 1930-tallet, og begrunnelsen var svært negative og fordomsfulle. Til tross for at Adolf Hitler med sin antijødiske og brutale politikk fikk makten i Tyskland i 1933, ville norske myndigheter rett og slett ikke hjelpe selv jøder i nød. Byråkratene ønsket ikke å få det de kalte et «jødeproblem» i Norge. Om dette kan ansees som kun en byråkratisk karakteristikk eller var et direkte uttrykk for jødehat, er ikke klart. Uansett var det et tegn på at jøder ikke var ønsket i landet. Det kan ha vært ulike oppfatninger om hvor antijødisk eller antisemittisk visse karakteristikker av jøder var. Professor Hans Fr. Dahl mener at en «antijødisk agitasjon av mellomeuropeisk kaliber fantes nok, men var svært lite utbredt i mellomkrigstiden» i Norge, og han hevdet derfor: «I høyden kan vi vel snakke om en tendens til antisemittisme.»62

Her relativiserer Dahl hva jødehets er. I denne boken vil jeg vise at selv en «tendens» til antisemittisme kan være ødeleggende og brutal nok for den som blir utsatt for det. Hetsen overfor jøder fra personer som ikke var nazister, kunne være mindre konkrete, men tydelig nok i sine negative karakteristikker med budskapet om at de ikke var velkomne. Ifølge den amerikanske statsviteren Helen Fein kjennetegnes antisemittisme av en «vedvarende, latent struktur av fiendtlige forestillinger om jøder som kollektiv» som blir «manifestert i individer som holdninger, i kulturer som myter, ideologi, folklore og bilder».63

Ifølge Fein kan antisemittismen manifestere seg i kulturlivet i den ene enden av skalaen til voldelig handling i den andre enden. Kjetil Braut Simonsen, historiker ved Jødisk Museum, understreker at hovedforskjellen mellom «den ideologisk-propagandistiske antisemittismen og antisemittismen i mainstream-samfunnet er knyttet til intensiteten i agitasjonen» og hvor viktig det såkalte «jødespørsmålet» ble oppfattet å være.64 Mens den nazistiske og «ideologisk-propagandistiske antisemittismen hadde liten oppslutning i Norge, var negative forestillinger om jødene relativt utbredte» og med «glidende overganger», ifølge Braut Simonsen.65 Det var forskjellige varianter av antijødiske eller antisemittiske holdninger i ulike miljøer. I hvilken bås de hatefulle eller negative karakteristikkene av jøder kan plasseres, er likevel ikke det viktigste, men at de fantes og ofte ble fremført uten sjenanse i det offentlige rom.

Det vi kan kalle den mer «hverdagslige» nedrakkingen av jøder, må etter alt å dømme ha påvirket og formet det norske folks syn på jødene i landet i den aktuelle perioden før 1940. Den danske historikeren Sofie Lene Bak har forsket på antijødiske holdninger i Danmark på 1930-tallet og karakteriserer dette slik:


Danskerne nærede i vid udstrekning antisemittiske fordommer i mellomkrigstiden. Det er ingen grund til at bagatellisere denne zenofobi. I kombination med en indarbejdet racetænkning, som både indebar stereotyper om fysologi og åndelige egenskaber fik fordommene en reflektert racistisk karakter.66



At antisemittiske fordommer og antijødiske holdninger var «i vid udstrekning» utbredt i mellomkrigstidens Danmark, er en analyse med relevans for norske forhold. Ikke minst om vi ser hvordan jøder som gruppe ble omtalt og vurdert helt opp til det tyske overfallet i april 1940. Fort og brutalt betydde nazismens maktovertagelse en ny virkelighet for jødene i Norge, og bare én måned senere ble alle radioer som jøder eide, tatt fra dem. Det var starten på det som ble det norske Holocaust. To og et halvt år senere ble jødene i Norge kollektivt fratatt alt de eide, og de mange som ikke hadde klart å flykte, ble sendt til dødsleirer.67

